Α.Π.Ο. Φοίνικας Πολίχνης

Ο **Αθλητικός Ποδοσφαιρικός Όμιλος Φοίνιξ Πολίχνης** είναι ελληνικό ποδοσφαιρικό και αθλητικό σωματείο το οποίο εδρεύει στην Πολίχνη Θεσσαλονίκης. Το επίσημο έτος ίδρυσής του είναι το 1955. Επίσημα χρώματά του αποτελούν το κόκκινο και το λευκό. Το έμβλημά του είναι ο Φοίνικας, το μυθολογικό πτηνό που αναγεννιέται από τις στάχτες του.

Ανήκει στη δύναμη της Ε.Π.Σ. Μακεδονίας και την αγωνιστική περίοδο 2025–2026 αγωνίζεται στην Α1΄ Κατηγορία. Κατά το παρελθόν έχει αγωνιστεί στα εθνικά πρωταθλήματα με κορυφαία την παρουσία του στο πρωτάθλημα της Β΄ Εθνικής Κατηγορίας. Αποτελεί μία ιστορική ομάδα της άλλοτε Κοινότητας Πολίχνης και σημερινής Δημοτικής Ενότητας Πολίχνης του Δήμου Παύλου Μελά.

## Ιστορία
Η ιστορική ομάδα της Πολίχνης ιδρύθηκε το 1955 από φιλόδοξους κατοίκους της Πολίχνης με την επωνυμία «**Ελληνικός Φοίνιξ**». Το 1958 αναγνωρίστηκε επίσημα από την Ε.Π.Ο. με αριθμό μητρώου Ε.Π.Ο. 709 και εντάχθηκε στα πρωταθλήματα της Ε.Π.Σ. Μακεδονίας. 

Σε πολύ μικρό χρονικό διάστημα η ομάδα της Πολίχνης πρωταγωνίστησε και εντυπωσίασε με την συνεχόμενη ανοδική πορεία της, φτάνοντας στην κατάκτηση του πρωταθλήματος της Α΄ Κατηγορίας Ε.Π.Σ. Μακεδονίας τη σεζόν 1963–1964 και την ιστορική άνοδο στην Β΄ Εθνική κατηγορία. Την περίοδο 1964–1965 ο Φοίνικας Πολίχνης αγωνίζεται για πρώτη φορά στην Β΄ Εθνική και τερματίζει στην 3η θέση του 3ου ομίλου του πρωταθλήματος, εν συνεχεία όμως δεν μπορεί να λάβει μέρος στο πρωτάθλημα της Β΄ Εθνικής της επόμενης περιόδου διότι δεν κατέβαλε ένα απαραίτητο χρηματικό ποσό στην Ε.Π.Ο.. 

Ωστόσο, συνεχίζει στο νεοσύστατο δόκιμο πρωτάθλημα της Γ΄ Εθνικής που διεξήχθη τις επόμενες 2 χρονιές, όπου την περίοδο 1965–1966 τερμάτισε στην 4η θέση του 3ου ομίλου σε σύνολο 10 ομάδων και την περίοδο 1966–1967 στην 6η θέση σε σύνολο 13 ομάδων. Το καλοκαίρι του 1967 το δόκιμο πρωτάθλημα της Γ΄ Εθνικής καταργήθηκε κατόπιν απόφασης του Γενικού Γραμματέα Αθλητισμού και συνέχισε στο πρωτάθλημα της Ε.Π.Σ. Μακεδονίας από την περίοδο 1967–1968. Το 1969–1970 κατέκτησε το πρωτάθλημα Α΄ Ε.Π.Σ. Μακεδονίας και  προκρίθηκε στο ειδικό πρωτάθλημα ανόδου. Εκεί τερμάτισε στην 2η θέση του 1ου ομίλου και έπειτα από αγώνες μπαράζ με τον δευτεραθλητή του 2ου ομίλου Πυρσό Γρεβενών επιτυγχάνει την ιστορική επάνοδο στην Β΄ Εθνική κατηγορία.

Κατά το διάστημα της δεύτερης και θητείας του στην Β΄ Εθνική για 5 συνεχείς χρονιές, ο Φοίνικας Πολίχνης γράφει την ιστορία του με χρυσά γράμματα και αποκτά πανελλήνια φήμη. Στο πρωτάθλημα της Β΄ Εθνικής αγωνίστηκε από τη σεζόν 1970–1971 μέχρι και τη σεζόν 1974–1975, όποτε και υποβιβάστηκε στο πρωτάθλημα της Ε.Π.Σ. Μακεδονίας. Τη σεζόν 1977–1978 κατέκτησε το πρωτάθλημα Ε.Π.Σ. Μακεδονίας και προβιβάστηκε στο πρωτάθλημα της Εθνικής Ερασιτεχνικής Κατηγορίας, τρίτη τη τάξει κατηγορία τότε, όπου αγωνίστηκε από το 1978–1979 μέχρι και το 1981–1982, με καλύτερες θέσεις την 4η και 3η θέση τις οποίες κατέλαβε κατά την πρώτη και τελευταία παρουσία του αντίστοιχα στην εν λόγω κατηγορία.

Την περίοδο 1979–1980 έφτασε στον τελικό κυπέλλου της Ε.Π.Σ. Μακεδονίας, όπου σε έναν αγώνα για γερά νεύρα ηττήθηκε από τον Α.Π.Σ. Μαραθών Καλαμαριάς με 2–1 σκορπώντας στους φίλους της την απογοήτευση, αλλά γεννώντας παράλληλα ελπίδες και οράματα για το λαμπρό μέλλον της ομάδας. Δεν θα αργήσουν όμως να έρθουν και οι επιτυχίες και την επόμενη χρονιά και συγκεκριμένα την περίοδο 1980–1981 ο Φοίνικας Πολίχνης κατακτά το κύπελλο της Ε.Π.Σ. Μακεδονίας κερδίζοντας με σκορ 3–1 την ομάδα του Κεραυνού Αγγελοχωρίου. Μια νίκη που πανηγυρίστηκε δεόντως από τους κατοίκους της Πολίχνης.

Τις χρονιές 1982–1983 και 1983–1984 αγωνίστηκε στην Εθνική Ερασιτεχνική Κατηγορία, 4η τη τάξει κατηγορία. Το 1984 υποβιβάστηκε στο πρωτάθλημα Ε.Π.Σ. Μακεδονίας και έκτοτε αγωνίζεται μεταξύ πρωταθλημάτων Ε.Π.Σ. Μακεδονίας και Δ΄ Εθνικής. Στην Δ΄ Εθνική αγωνίστηκε τις χρονιές 1986–1987, 1988–1989, 1989–1990, 1990–1991, 1991–1992, 1992–1993, με τελευταία παρουσία την περίοδο 1994–1995. Την περίοδο 2001–2002 κατακτά, για 2η φορά στην ιστορία του, το Κύπελλο Ε.Π.Σ. Μακεδονίας, κερδίζοντας με 2-1 την ομάδα του Α.Σ. Λύκοι Καλοχωρίου για να αναδειχθεί κυπελλούχος Ε.Π.Σ. Μακεδονίας εκ νέου την περίοδο 2005–2006, κερδίζοντας στον τελικό με 1-0 στην παράταση τον Α.Σ. Ιωνικό Ιωνίας στο γήπεδο «Κλεάνθης Βικελίδης».

## Συμμετοχές στα εθνικά πρωταθλήματα
* Β΄ Εθνική Κατηγορία (**6 συμμετοχές**): 1964–1965, 1970–1971, 1971–1972, 1972–1973, 1973–1974, 1974–1975
* Γ΄ Εθνική Κατηγορία (**6 συμμετοχές**): 1965–1966, 1966–1967, 1978–1979, 1979–1980, 1980–1981, 1981–1982
* Δ΄ Εθνική Κατηγορία (**9 συμμετοχές**): 1982–1983, 1983–1984, 1986–1987, 1988–1989, 1989–1990, 1990–1991, 1991–1992, 1992–1993, 1994–1995

## Τρόπαια – Διακρίσεις
### Τρόπαια
* Α1 Κατηγορία Ε.Π.Σ. Μακεδονίας (**6 Τρόπαια**): 1963–1964, 1969–1970, 1977–1978, 1985–1986, 1987–1988, 1993–1994
* Α΄ Κατηγορία Ε.Π.Σ. Μακεδονίας (**3 Τρόπαια**): 2014–2015, 2017–2018, 2024–2025
* Κύπελλο Ε.Π.Σ. Μακεδονίας (**3 Τρόπαια**): 1980–1981, 2001–2002, 2005–2006

### Διακρίσεις
* Β΄ Εθνική Κατηγορία (**3η θέση**): 1964–1965
* Κύπελλο Ε.Π.Σ. Μακεδονίας (**Finalist**): 1979–1980

## Τμήμα πετοσφαίρισης
μικρογραφία|180px|Πρωταθλητές Β΄ Εθνικής Ε.ΠΕ.Σ.Θ. 2022–2023
Υπάρχει και πετοσφαιρικό σωματείο με επίσημη επωνυμία «**Φοίνικας Πολίχνης**».

Το 1979 το τμήμα πετοσφαίρισης έλαβε μέρος στο πρώτο πρωτάθλημα στην Ιστορία της Ε.ΠΕ.Σ.Θ. τερματίζοντας στην πρώτη θέση και κερδίζει την άνοδο στις εθνικές κατηγορίες. Το 1991 το γυναικείο τμήμα του συλλόγου κερδίζει την άνοδο του σε εθνικές κατηγορίες κατακτώντας το Πρωτάθλημα της Ε.ΠΕ.Σ.Θ.. Η περίοδος 1994–1995 ήταν η τελευταία για το τμήμα βόλει του Φοίνικα.

Το καλοκαίρι του 2021 ενεργοποιείται και πάλι η ιστορική ομάδα βόλεϊ του Φοίνικα Πολίχνης με σκοπό την ανάπτυξη του αθλήματος. Την προσπάθεια για επανίδρυση της ιστορικής ομάδας βόλεϊ ηγούνται παλιοί διεθνείς Πολιχνιώτες αθλητές, προπονητές και καταξιωμένοι παράγοντες του χώρου. Η διοίκηση του συλλόγου είχε θέσει ως αρχικό στόχο να συσπειρώσει πρόσωπα και τοπική κοινωνία γύρω από τον Φοίνικα, ώστε να πρωταγωνιστούν οι ομάδες και να εκπροσωπούν με περηφάνια την Πολίχνη και τον δήμο Παύλου Μελά.

### Τρόπαια
**Ανδρών**
*Β΄ Εθνική: 2022–2023
*Α΄ Ε.ΠΕ.Σ.Θ.: 1978–1979

**Γυναικών**
*Α΄ Ε.ΠΕ.Σ.Θ.: 1990–1991

## Παραπομπές


Κατηγορία:Αθλητικοί σύλλογοι Θεσσαλονίκης
Κατηγορία:Ιδρύσεις αθλητικών συλλόγων το 1955
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1955
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.ΠΕ.Σ.Θ.